הסקס של מאסטרס

הסקס של מאסטרס (באנגלית: Masters of Sex) היא סדרת דרמה טלוויזיונית של ערוץ "Showtime" האמריקאי. הסדרה מספרת את סיפורם של מאסטרס וג'ונסון – ויליאם מאסטרס ווירג'יניה ג'ונסון, צמד חוקרים שהתפרסמו בשל מחקרם החלוצי בתחום מיניות האדם. הסדרה פותחה על ידי מישל אשפורד, לפי הביוגרפיה מאת תומאס מאייר "Masters of Sex: The Life and Times of William Masters and Virginia Johnson, the Couple Who Taught America How to Love" ("הסקס של מאסטרס: החיים והזמנים של ויליאם מאסטרס ווירג'יניה ג'ונסון, הזוג שלימד את אמריקה איך לאהוב"). הסדרה עלתה לשידור ב-29 בספטמבר 2013. ביולי עד ספטמבר 2014 שודרה העונה השנייה, והעונה השלישית שודרה בחודשים יולי-ספטמבר 2015. הסדרה חודשה לעונה רביעית בת 10 פרקים, אשר עלתה לשידור ב-11 בספטמבר 2016 והסתיימה ב-13 בנובמבר 2016. ב-30 בנובמבר 2016 הודיעה רשת שואוטיים כי הסדרה לא תמשיך לעונה חמישית. בישראל משודרת הסדרה ב-yes,‏ HOT ובשירות סלקום tv. בלב העלילה נמצא סיפורם של מאסטרס וג'ונסון – ד"ר ויליאם מאסטרס (בגילומו של מייקל שין) ווירג'יניה ג'ונסון (בגילומה של ליזי קפלן), צמד חוקרים שהתפרסמו בשל מחקרם החלוצי בתחום מיניות האדם – ההתנהגות המינית האנושית והפרעות בתפקוד המיני. העלילה המרכזית מתרחשת החל בשנות ה-50. מאסטרס הוא גינקולוג מצליח בבית החולים האוניברסיטאי של אוניברסיטת וושינגטון בסנט לואיס, המחליט לפתוח, בנוסף לעבודתו בבית החולים, במחקר על מיניות האדם. לאחר מאבק הוא מצליח לקבל את הסכמתו של הרקטור למחקר לא שגרתי זה, שאותו הוא עורך לאחר שעות העבודה השגרתיות. ג'ונסון מתחילה כמזכירתו של מאסטרס, ולאחר שהוא מכיר בתרומתה להצלחת המחקר, הוא משנה את הגדרת משרתה לעוזרת מחקר. במחקרם השניים צופים במתנדבים העוסקים בפעילות מינית (אוננות ויחסי מין), תוך שהם מחוברים לאמצעי מדידה, כגון אלקטרוקרדיוגרם ואלקטרואנצפלוגרם. בהתאם לתצפיות השניים מנתחים את ההתנהגות המינית של אוכלוסיית המדגם. בחלק מהמקרים הופכים מאסטרס וג'ונסון עצמם מצופים למשתתפים בניסוי. בעונה השנייה עובר מאסטרס לבתי חולים אחרים, לאחר שאיבד את תמיכתו של בית החולים האוניברסיטאי. בנוסף למיניות עולה בעונה השנייה נושא יחסי לבנים-שחורים, בבית החולים לשחורים שאליו מצטרף מאסטרס, וביחסיה של אשתו עם קורל, מטפלת צעירה של בנם התינוק, ועם רוברט פרנקלין, אחיה של קורל, פעיל למען זכויות אפרו-אמריקנים. העונה הרביעית מתחילה במשבר שבו נפרדות דרכיהם של וירג'יניה ג'ונסון וביל מאסטרס ומסתיימת בנישואיהם זה לזה. עלילות משנה בסדרה עוסקת בחייהם האישיים של מאסטרס (קשריו עם אשתו, אותה מגלמת קייטלין פיצג'רלד, המתקשה להרות עקב ספירת זרע נמוכה שלו, ועם אמו) ושל ג'ונסון – גרושה המגדלת שני ילדים קטנים, ובסובבים אותם: ד"ר איתן האס, רופא צעיר המתמחה בגינקולוגיה אצל מאסטרס ומאוהב בג'ונסון. מופיע בעיקר בעונה הראשונה. ד"ר אוסטין לנגהאם, רופא המתנדב לניסויים של מאסטרס וג'ונסון. ג'ני, מזכירה המתנדבת לניסויים ולאחר מכן הופכת למזכירתו של מאסטרס. הרקטור ברטון סקאלי, המתגלה כהומוסקסואל אף שהקפיד להסתיר זאת, אשתו מרגרט סקאלי, ובתם ויויאן סקאלי, המאוהבת בד"ר האס. הם מופיעים בעיקר בעונה הראשונה. ד"ר ליליאן דה-פול, גינקולוגית המוטרדת מהאפליה שהיא נתקלת בה עקב מינה ומנסה לקדם עריכת בדיקת פאפ לגילוי מוקדם של סרטן הרחם. בטי דימלו, "מאדאם" בבית זונות המגייסת את עובדותיה למחקרו של מאסטרס. בעונה הראשונה היא בתפקיד משני, ובעונה השנייה היא בתפקיד מרכזי. ערוץ "Showtime" הזמין פיילוט של הסדרה באוגוסט 2011, וביוני 2012 אישר המשך הפקה של סדרה בת 12 פרקים. שידורה של העונה הראשונה החל ב-29 בספטמבר 2013. ב-13 ביולי 2014 החל שידורה של העונה השנייה. החל ב-12 ביולי 2015 שודרה העונה השלישית של הסדרה. שידור העונה הרביעית החל ב-11 בספטמבר 2016. תחילה פורסם כי עונה זו תכלול 12 פרקים כמו קודמותיה, אך מאוחר יותר היא הופחתה ל-10 פרקים. עונה זו הסתיימה ב-13 בנובמבר 2016, וזמן קצר לאחר מכן הודיעה רשת שואוטיים כי הסדרה בוטלה ולא תשוב לעונה חמישית. את דמותו של ברטון סקאלי הרכיבה מפיקת הסדרה, מישל אשפורד, מדמותם של גברים אחדים שמאסטרס הכיר. אחד מהם היה הומוסקסואל, אך לא היה זה הרקטור בזמן מחקרו של מאסטרס. אחראי האביזרים בסדרה, ג'פרי ג'ונסון, הצביע על הקושי להשיג אביזרי מין בני התקופה או מידע עליהם, כיוון שהעיסוק בכך היה בגדר טאבו. מדיה וקבצים בנושא הסקס של מאסטרס בוויקישיתוף אתר האינטרנט הרשמי של הסקס של מאסטרס (באנגלית) הסקס של מאסטרס, ברשת החברתית אקס (טוויטר) "הסקס של מאסטרס", במסד הנתונים הקולנועיים IMDb (באנגלית) "הסקס של מאסטרס", באתר Rotten Tomatoes (באנגלית) "הסקס של מאסטרס", באתר Metacritic (באנגלית) "הסקס של מאסטרס", במסד הנתונים הקולנועיים KinoPoisk (ברוסית) הסקס של מאסטרס, באתר HOT לירון סיני, "הסקס של מאסטרס": שיעור חינוך מיני, באתר ynet, 13 באוקטובר 2013 דייב איצקוף, הניו יורק טיימס, "הסקס של מאסטרס": מיניות בכל מקום, באתר הארץ, 19 באוקטובר 2013 רותה קופפר, יוצרת "הסקס של מאסטרס" מגלה את כל הסודות מחדר המיטות, באתר הארץ, 19 בנובמבר 2013 בין המציאות לבדיון: מה באמת קרה ב"סקס של מאסטרס"?, באתר nana10‏, 18 בדצמבר 2013 סמדר שילוני, "הסקס של מאסטרס": מתח מיני לנצח, באתר ynet, 23 ביולי 2014 נטע חוטר, ‏הסקס של מאסטרס: כמו ישראל 2014, רק בסיקסטיז, באתר ‏מאקו‏, 23 ביולי 2014 שיר זיו, איך נפלו גיבורים, באתר ישראל היום, 18 בספטמבר 2016 גילי איזיקוביץ, כאן דרכינו נפרדות, באתר הארץ, 18 בספטמבר 2016 חן חדד, "הסקס של מאסטרס" בוטלה לאחר ארבע עונות, באתר הארץ, 1 בדצמבר 2016 Nellie Andreeva, Showtime Picks Up Pilots From Andrew Gurland, Michelle Ashford & Ann Biderman, Deadline, August 21, 2011 Cynthia Littleton, Showtime gives series orders to ‘Donovan,’ ‘Sex’, Variety, June 11, 2012 Jim Halterman, “Masters Of Sex” Creator On The Show’s “Exciting” Gay Storyline, TheBacklot, November 25, 2013 Molly Langmuir, Talking to Masters of Sex’s Prop Master About Glass Dildos and Old Condoms, Volture, September 30, 2013